Sporočilo za javnost

31. 3. 2020

**Izpust risa Katalina iz prilagoditvene obore v naravo**

**Danes so na območju Snežnika v naravo izpustili risa Katalina. Risa so pred 24 dnevi pripeljali iz Romunije v oboro v Sloveniji, kjer se je prilagajal na svoje novo okolje. Katalin je drugi ris od najmanj desetih, ki bodo v okviru projekta za rešitev Dinarsko–JV alpske populacije risa pred izumrtjem, LIFE Lynx, v naslednjih štirih letih izpuščeni v Sloveniji. Dva risa od skupno štirih so že izpustili na Hrvaškem.**

[Risjega samca Katalina so 7. 3. 2020 pripeljali iz Romunije](https://www.lifelynx.eu/ris-katalin-je-v-prilagoditveni-obori-v-sloveniji/?lang=sl) in ga za tri tedne namestili v prilagoditveno oboro na območju Snežnika. V tem času so zanj skrbeli lovci lovišča s posebnim namenom (LPN) Jelen, skupaj z odgovorno veterinarko in člani projektne ekipe LIFE Lynx. S pomočjo uporabe prilagoditvenih obor poskušajo zmanjšati možnost, da ris po izpustu odtava daleč stran od mesta izpusta in ostane brez stika z risi iz Dinarsko-JV alpske populacije.

Anton Marinčič, Zavod za gozdove Slovenije, vodja LPN Jelen: *»Vloga lovišč s posebnim namenom je tudi skrb za ohranitev populacij velikih zveri v Sloveniji. Naša vloga v projektu LIFE Lynx je bila oskrba risa Katalina v času karantene v Sloveniji, po izpustu pa bomo spremljali njegovo premikanje s pomočjo avtomatskih kamer.«*

Do zdaj so v okviru projekta v Sloveniji in na Hrvaškem doselili štiri rise (Goru, Doru, Alojzije, Katalin), od skupno vsaj 14, ki bodo pripomogli k zmanjšanju parjenja v sorodstvu in pomagali rešiti Dinarsko-JV alpsko populacijo risa pred izumrtjem. Vsi risi so opremljeni s telemetričnimi ovratnicami, s pomočjo katerih jih bodo spremljali in ugotavljali, kako se vključujejo v populacijo. Prvo vključitev so potrdili v genetskem laboratoriju Biotehniške fakultete januarja letos, ko so ugotovili, da imata [ris Goru in slovenska samica Teja skupno potomko, ki so jo poimenovali Mala](https://www.lifelynx.eu/goru-je-oce-risinje-z-male-gore/?lang=sl).

*»S pomočjo telemetrijskih podatkov smo ugotovili, da se je Goru letos po domnevnem parjenju s Tejo v Sloveniji za tri tedne odpravil še na območje Gorskega kotarja na Hrvaškem, kjer so prisotne vsaj tri risinje. Upamo, da je bil tudi tam uspešen in dodatno vključil svoje gene v dinarsko populacijo,«* sporoča dr. Miha Krofel z Biotehniške fakultete.

Slovenija s pomočjo sofinanciranja Evropske unije, Ministrstva za okolje in prostor ter projektnih partnerjev s projektom **LIFE Lynx** uresničuje strategijo ohranjanja in trajnostnega upravljanja risa (*Lynx lynx*) v Sloveniji 2016 - 2026. Preselitev risov poteka iz Karpatov, kjer je najbližja (in zato najbolj primerna) vitalna populacija te vrste za doselitev v Dinaride in Alpe.

Koordinator projekta LIFE Lynx z Zavoda za gozdove Slovenije, Rok Černe, o tem, kako bodo potekale doselitve risov v prihodnje: »*Zadovoljni smo, da smo letos kljub težkim razmeram zaradi koronavirusa uspeli preseliti dva risa, enega v Slovenijo in enega na Hrvaško. Trenutno en ris čaka na preselitev v karanteni v Romuniji, drugi pa na Slovaškem. Preselitve bomo izvedli, ko bodo razmere to omogočale.«*

[Fotografije (wetransfer, dostopno 7 dni)](https://we.tl/t-k1SDau2Q0e)

Več informacij o projektu dobite na<https://www.lifelynx.eu/> in life.lynx.eu@gmail.com.

Kontakt za medije: Maja Sever, Zavod za gozdove Slovenije (maja.sever@zgs.si, 040 525 336).

C:\Users\maja.sever\Documents\ZGS\logo I (002).tif    